Bang! Styrken kommer indefra

Krisztina Maria

Lindhardt og Ringhof

Bang! Styrken kommer indefra

Copyright © 2013, 2016 Krisztina Maria, Lindhardt og Ringhof Forlag A/S og Bogkompagniet

All rights reserved

ISBN: 9788711700211

1. e-bogsudgave, 2016

Format: EPUB 3.0

Denne bog er beskyttet af lov om ophavsret. Kopiering til andet end personlig brug må kun ske efter aftale med Lindhardt og Ringhof samt forfatter.

www.lindhardtogringhof.dk

Lindhardt og Ringhof Forlag A/S, et selskab i Egmont

Indledning

Når du sidder med denne bog og læser i den, er jeg sikker på, det er, fordi du har besluttet dig for at forandre nogle ting i dit liv.

Så: Velkommen.

Uanset, hvem du er, hvor du kommer fra, og hvor mange udfordringer du end måtte have med din sundhed, så vil jeg minde dig om, at du har al den styrke indeni, der skal til for at tage magten tilbage og forandre dit liv. Det har jeg stor respekt for, at du ønsker, da jeg selv har været nede ad den vej, stadig er det og altid vil være det, når det handler om at skabe forandring og momentum for et bedre liv.

At beslutte sig for at lave en forandring er en ting, at handle på det en helt anden sag. Hvis du er stødt på mig før, har læst mine blogs, fulgt med på min facebook-side eller i det hele taget kender en lille smule til mig, og ved hvad jeg står for, vil du vide, at du ikke finder noget på disse sider, der handler om et hurtigt og nemt vægttab. Og hvis du troede det, så har du fat i den forkerte bog.

Har du brug for en mirakelkur, så er denne bog ikke for dig.

Jeg tror ikke på hurtige fiks. Dem, der lover dig forandring uden en indsats, hvor du kan tabe dig og blive bikiniklar på fire uger eller få din drømmekrop med kun 10 minutters motion om dagen, de er kun ude efter din pengepung! Det lyder selvfølgelig meget godt og passer fint til det samfund, vi lever i, hvor vi gerne skal have øjeblikkelig belønning og tilfredsstillelse. Vi vil have ting NU! Men det virker ikke, selvom det ofte sælger helt fantastisk.

Hvis det var sandt, og det virkelig var så let, ville størstedelen af landets – ja verdens – befolkning være i god form og leve i en sund, stram og stærk krop. Og det er bestemt ikke tilfældet.

Du kan derfor være sikker på, at jeg ikke kommer til at forære dig en ‘hurtig’ forandringsplan eller prøve på at bondefange dig til at købe en masse produkter eller alt mulig andet humbug. Sandheden er, at du kommer til at skulle knokle røven ud af bukserne for at opnå dine resultater.

Når det så er sagt, lover jeg dig, at du ikke en eneste gang vil fortryde, hvad du gennemgår og opnår på den lange bane. Tværtimod: Du vil blive stærkere på alle fronter, end du nogensinde har været før. Forbered dig derfor på grænseløs succes og glæd dig over alle dine sejre på vejen dertil.

Jo, du kan!

At forandre din livsstil til det bedre, ved du nu, bliver hverken nemt eller noget, der kan klares hurtigt med en minimum indsats. Det kræver beslutsomhed, masser af sved og tålmodighed at ændre sin sundhed – akkurat som med alt andet der er værd at have i dit liv og som har krævet vedholdenhed og hårdt arbejde. Det kan derfor overføres til langt flere ting i livet som kærlighed, børneopdragelse, opbygning af en forretning, en flot græsplæne – ja, hvad som helst. Listen er uendelig. I langt de fleste tilfælde vil de mennesker, der arbejder hårdest og bliver ved med at knokle, opnå de bedste resultater. Forstår du lige fra begyndelsen, at der ingen genveje er, har du et stærkere udgangspunkt for at lykkes.

Find først og fremmest ud af, hvad du præcis vil ændre.

Er det at få et bedre selvværd?

Er det at få et bedre sexliv?

Er det at få en stærkere, strammere og slankere krop?

Er det at kunne følge med dine børnebørn?

Er det at blive mere selvsikker?

Er det at kunne løbe 5 km, en halv eller en hel marathon?

Er det for at få en stærkere alderdom?

Er det at få mere overskud og selvtillid?

Uanset hvad det end er for dig, så se virkeligheden og dine udfordringer i øjnene. Hvor end du er på vej hen, og hvad dine mål er, så kan du nå dem, hvis du er villig til at give den en skalle og dedikere dig til det.

Jeg har skrevet bogen her, så det er til at forstå, og så det bliver så simpelt for dig som muligt. Det har altid været vigtigt for mig at formidle, at det ikke er besværligt at komme i form eller få en sund livsstil. Hvorfor gøre noget besværligt og ophøje det til raketvidenskab, når det virkelig ikke er det?

Tværtimod! Alt hvad du ser og hører rundt omkring er genfortalt i de sidste mange år, så mange som vi overhovedet husker tilbage, i alle mulige og umulige indpakninger, af alle mulige forskellige mennesker, som ønsker at inspirere og bruge tid på at gøre en forskel for andre mennesker.

Derfor er meget af den information jeg sender ud – som sagt – i realiteten ikke nyopfunden raketvidenskab. Jeg har blot gjort dig den tjeneste at bruge tid på at samle det og præsentere det i vanlig Krisztina Maria no bullshit-stil – råt for usødet, og i et sprog mange kan forholde sig til (Læs: Ikke alle. Nogle vil blive frastødt andre tiltrukket, og det er helt, som det skal være).

Jeg vil gøre alt, hvad der står i min magt for at slå den illusion og det selvbedrag i stykker, som folk måtte have om at fastholde sig selv i tankegangen ’Jeg ville ønske, jeg kunne’. Sandheden er, at de har bildt sig selv ind, at de ikke kan udføre det. Men selvfølgelig kan vi alle udføre det, vi ønsker os, og det vil jeg gerne hjælpe med at vække til live hos dig, der læser denne bog.

Repetition er grundlaget for at få en ny evne, og jeg vil komme til at gentage mine pointer af og til, fordi det er vigtigt, at du forstår, husker og mærker dem.

Jeg ved, at det her virker og kan lade sig gøre. Jeg har både afprøvet det på mig selv i mange år, og samtidig ser jeg det virker hver eneste dag for dem, jeg hjælper, træner og guider til en succesfuld krop, livsstil og mere powerfuld overbevisning. Din eneste og vigtigste opgave nu er at beslutte dig for, om du virkelig vil forandring – virkelig som i: virkelig.

Jeg har opdelt denne bog i tre afsnit:

Styrken kommer indefra

Træning, der gør stærkere og strammere

Kost med sund fornuft

Det er de tre områder, du skal koncentrere dig om for at få resultater. Især er det første vigtigt – dit sind, dine følelser og dine tanker, og ikke mindst handling bag dem. Derfor handler det første – og længste – afsnit om det mentale og følelsesmæssige aspekt i at tabe sig og få en sund livsstil.

Den anden del forsyner dig med råd om, hvordan det er mest hensigtsmæssigt for dig at træne samt motivation og gode råd. Den tredje og sidste del fokuserer på kosten.

Jeg ved, det kan være en stor mundfuld, at se sit liv efter i sømmene og bevæge sig imod forandring og at gøre noget, som vi ikke plejer at gøre. Jeg vil derfor gerne inspirere dig til at få øje på de absolut bedste og mest powerfulde sider i dig selv, så du hen ad vejen kan opnå et endnu bedre liv og en sundere livsstil.

Som jeg nævnte tidligere kommer jeg ikke til at forære dig en hurtig vægttabsplan, eller føre dig bag lyset, med noget som ikke er holdbart. Til gengæld fortæller jeg dig, hvordan det virkelig hænger sammen. Spørgsmålet, du skal stille dig selv lige nu, er: ’Er jeg klar til at høre det?’

Jeg kan nemlig skrive stolpe op og stolpe ned, men du kan lige så godt bruge tiden på noget andet, end at spilde den på noget du alligevel ikke er klar til at tage til dig. Men hvis du er klar til at fyre den max af og forandre dit liv en gang for alle, så læs videre.

Sæt i gang!

Tag billeder af dig selv

Før du begynder på din forandring, så tag et billede af dig selv. Gør det til en fast vane at tage et billede af dig selv en gang om måneden, og hold billederne samlet et bestemt sted.

Efter et stykke tid kan det blive en kæmpe motivationsfaktor for dig, fordi du så tydeligt vil kunne se dine fremskridt.

“The elevator to success is out of order. You’ll have to take the stairs … one step at a time!”

- Joe Girard

Min forandringshistorie

Jeg har både vejet for lidt og for meget. Jeg har været ryger, i en periode drukket alkohol hver eneste weekend og svinet min krop til med usund mad dagen derpå.

Selvom jeg altid har været fysisk aktiv, siden jeg var en lille pige og dyrket sport både som motionist og på højt niveau – blandt andet har jeg vundet jysk og nordjysk mesterskab i badminton og DM for hold, spillet i de bedste rækker i håndbold – og er talentfuld indenfor de fleste sportsgrene, jeg har kastet mig over – har jeg i en periode, da jeg var yngre, levet usundt med for meget junk, alkohol hver weekend og cigaretter.

Min første dårlige vane begyndte, da jeg var 15-16 år, hvor cigaretter (desværre) blev en del af min hverdag.

Hvorfor jeg begyndte at ryge, må guderne vide, for det passede absolut ikke til den aktive og sunde livsstil, jeg havde. Måske, fordi det var sejt på det tidspunkt og dem, jeg hang ud, med gjorde det? Ikke desto mindre var det sådan, det blev.

De næste par år begyndte jeg at tage lige så stille på, da byture og efterfølgende junkfood blev en naturlig del af mit teenage- og voksenliv. Sporten var der stadigvæk, også på konkurrenceplan, men hvis man indtager mere, end man forbrænder, er man lige vidt.

Efter jeg blev uddannet på Handelsskolen, gik jeg i lære i den lokale modebutik, fordi jeg ikke var gearet til at læse videre, og det var vel det, jeg kunne gøre og lige komme i tanke om. To år efter endt læretid besluttede jeg at tage på idrætshøjskole i Århus. Sport og bevægelse var jo min passion og derfor lå det lige til højrebenet for mig.

På idrætshøjskolen blev der dyrket sport flere timer om dagen, hvilket var superfedt! Hvad der var mindre godt, var, at vi desværre ikke blev guidet i, hvordan det var mest hensigtsmæssigt at spise i forhold til, hvordan vi levede. Vi fik blot at vide, at det var meget normalt at tage på i løbet af det år, vi var der. Samtidig var der masser af fester flere gange om ugen, hvilket indebar en del indtagelse af alkohol, og for at det ikke skulle være løgn, lå McDonald’s rundt om hjørnet, som vi var mange, der ofte besøgte.

Så efter det år stod jeg der, samlet set over de sidste tre år med 10 kg ekstra sul på sidebenene. Fedt, men overhovedet ikke fedt!

Herefter skulle jeg for alvor ud i den store vide verden og stå på egne ben og klare mig selv. At skulle læse videre var på ingen måder en mulighed for mig, da jeg havde alt for meget krudt i røven til det, og det kedede mig at sidde stille. Jeg ville ud i livet!

Jeg vidste faktisk ikke, hvad jeg skulle, så jeg spurgte mine veninder i København, om de kendte nogen, som kunne skaffe mig et job i en butik. Det gjorde de, men det var et job, hvor jeg skulle være leder for en elev og et par ansatte – godt nok i en mindre butik, men jeg var kun lige udlært og kom derfor helt grøn med nul erfaring.

Jeg besluttede mig for, at det job det skulle jeg have, koste hvad det ville, for jeg anede ikke, hvad jeg ellers skulle foretage mig.

Jeg fik jobbet, knoklede røven ud af bukserne og skabte en fed forretning for det respektive firma og var der i cirka fire år. Elskede det, gjorde jeg aldrig, men sammenholdet med alle de andre kolleger i de andre butikker, gjorde en forskel. Det var sjovt at være der, vi havde en fest – bogstavelig talt – men jeg nøjedes.

I denne periode tabte jeg mig igen – det kom lidt af sig selv, efter at jeg nu for alvor var flyttet hjemmefra – og begyndte at spille håndbold igen i den anden bedste række i Danmark.

Røg, det gjorde jeg dog stadigvæk.

Efter fire år var jeg kørt træt i arbejdet. Jeg måtte videre, og søgte et andet job, som jeg ville have – denne gang i en lidt større butik med flere ansatte og et brand, der passede godt til min aktive livsstil. Jeg fik jobbet!

Butikken flyttede lokaler et par gange i den periode, jeg var der, og den endte til sidst som en meget stor Flagship store med op til tyve ansatte. Jeg kørte sammen med mit team forretningen op til en stor succes, styrede alt, hvad der skulle styres, hvilket resulterede i mange millioner i overskud. Som tiden gik fik jeg ansvaret for endnu en butik. Selv tjente jeg rigtig godt, og det var med til at blive en sovepude, fordi det jo var trygt og godt.

I denne periode stoppede jeg med konkurrenceidræt og motionerede udelukkende på motionsniveau. Svømning, squash, løb, styrketræning, badminton og så videre. Cigaretterne var stadig mine forbandede følgesvende/sutteknude/substitutter.

I midten af tyverne var jeg ude for et brud med en kæreste, som satte gang i et anstrengt forhold til mad. Ikke at det på nogen måde handlede om mad, men derimod om masser af følelser, især behovet for at føle kontrol og mærke, at det var mig, der styrede tingenes gang, så jeg i hvert fald ikke kunne blive såret igen – selvom det netop var det, der havde kontrol over mig og ikke omvendt.

Det stod på i cirka tre år, hvor jeg kontrollerede min kost (både for lidt og for meget, sidstnævnte hvor jeg eksperimenterede lidt med opkast til følge, afføringspiller og hvad der ellers er af midler til at kontrollere vægten), trænede af nød i stedet for som før af lyst, regelmæssige ture på badevægt og alt andet i en sådan grad, at det var super selvdestruktivt. Og med hånden på hjertet, var det en af de mest ensomme og ’indespærrede’ perioder i mit liv. Jeg var min egen fange.

Jeg holdt det mest for mig selv, men set udefra kunne veninder og familie godt gennemskue, at der var en ubalance i det, jeg havde gang i.

På et tidspunkt talte jeg med en god veninde om det, og hun foreslog, at jeg fandt en, der kunne hjælpe mig for eksempel en psykolog. Jeg kontaktede flere af slagsen lige før sommerferien, alle holdt ferielukket, så jeg måtte vente. Men det kunne jeg ikke, så jeg tog tyren ved hornene på egen hånd, og begyndte lige så stille og roligt at give slip, tage min power tilbage og leve livet igen.

Som årene gik, begyndte jeg igen at tænke over, hvad jeg skulle med mit liv, for jeg følte, at jeg havde meget mere i mig, end jeg gik og leverede. Lige siden jeg var lille, har jeg været meget selvstændig, og haft jobs, hvor jeg mere eller mindre vidste, at jeg kunne styre slagets gang.

“If you don’t design your own life plan, chances are you’ll fall into someone else’S plan. And guess what they have planned for you? not much.”

- Jim Rohn

Jeg har gået mine egne veje og styret mod det, jeg gerne ville have og altid leveret 110 procent. Den del blev ikke anderledes, da jeg blev voksen og arbejdede, hvilket derfor resulterede i den succes jeg skabte for andre … I stedet for at skabe den for mig selv.

Det der havde ændret sig i forhold til min selvstændighed, var, at jeg var blevet mere og mere fastlåst i en anden virkelighed end den, jeg var blevet fortalt både af mine nærmeste og ikke mindst mig selv.

Inderst inde var min overbevisning, at det krævede en lang og videre gående uddannelse for at skabe karriere og kunne vælge at leve godt og frit af det, man drømte om. Den indstilling var jeg på mange måder vokset op med hjemmefra, men selv som voksen valgte jeg at hænge fast i den. Derfor var jeg rådvild, da jeg ikke kunne se, hvad jeg så ellers kunne/skulle beskæftige mig med. Jeg var jo ikke ’god nok’, eller havde kompetencerne til at lave de ting, jeg inderst inde syntes, at jeg skulle beskæftige mig med!

Så jeg blev hængende. Det betød, at selvom jeg de sidste tre år passede mit job til ug, ikke var glad indeni og jeg var lettere frustreret over, hvad jeg dog skulle bruge mit liv på.

Jeg begyndte at tage uddannelser for at blive klogere på først og fremmest mig selv men også andre mennesker. Samtidig med at jeg tog forskellige seminarer og kurser, passede jeg stadig mit job.

Som de næste tre år gik, blev jeg klogere og klogere på mig selv, en endnu bedre leder for mine medarbejdere fordi jeg kunne hjælpe dem med at stå op hver dag og gå på arbejde drevet af lyst og ikke kun for at tjene penge. De fik et formål, et ansvar og handlekraft på arbejdet. Jeg opfordrede endda flere af dem til at følge deres hjerte – om det var sammen med mig eller et andet sted, det var lige meget. Jeg blev også et bedre menneske for mine nærmeste.

Der var rigtig meget, der gik op for mig i den periode, og det har haft afgørende betydning for den, jeg er i dag. I den periode løb jeg også mit første maraton, begyndte at spise endnu sundere igen, trænede kroppen endnu mere igen og på samme måde som jeg naturligt gjorde, da jeg var ganske lille. Det hele var drevet af lyst.

Rygningen var efterhånden skåret ned til et minimum, og endelig slap jeg også kræftpindene helt. Det er den bedste beslutning jeg har truffet for mig selv i hele mit liv, og at ryge er det eneste i mit liv, som jeg fortryder at have gjort overfor mig selv.

Efter de år blev jeg bedre og bedre rustet til at forstå, hvordan vi mennesker hænger sammen, og hvordan hele vores overbevisning gennem et helt liv kan sætte en kæp i hjulet for at udleve det, vi inderst inde ønsker os. Hvordan vi tror, det er vores virkelighed og derfor bliver handlingslammede, fordi alt andet er utrygt.

Jeg besluttede til sidst at se min frygt i øjnene og udleve det, som jeg inderst inde drømte om og naturligt var bedst til, lige fra jeg var helt lille. Tog uddannelser indenfor træning, kost, coaching og udvikling og levede nu på en måde, hvor jeg bare blev stærkere, strammere og sundere fysisk som mentalt – samtidig med, at jeg passede mit job ved siden af.

Til sidst sagde jeg mit trygge arbejde op, sprang ud af komfortzonen i en sådan grad, at jeg var ved at skide grønne grise, men samtidig med en tro så stærk, at selvom det var midt i det, alle talte om var finanskrise, vidste jeg, at jeg ville få succes med det her og endda hurtigere, end hvad mange omkring mig havde regnet med, jeg ville kunne opnå.

Der er nu gået nogle år. I løbet af den tid har jeg hjulpet rigtig mange mennesker til et bedre helbred og en sundere livsstil og tjent en hel del mere end nogensinde som ansat. Alt sammen udsprunget af, at jeg så min frygt i øjnene og begyndte at leve med passion, tro og målrettethed.

Jeg ved derfor hvordan det føles og hvilke udfordringer, der følger med, når man lever et sted, hvor man ikke er i balance, hverken fysisk, mentalt eller følelsesmæssigt. Og jeg ved af egen erfaring, at det er muligt at leve det liv, vi inderst inde drømmer om, hvis vi er villige til at lægge den indsats i det, som det kræver at ændre sin livsstil hele vejen rundt.

I dag kan jeg se mig selv i øjnene og ærligt sige: Jeg elsker hver eneste dag i mit liv!

Del 1 - styrken kommer indefra

Her er ti stensikre tips til at få det elendigt eller fastlåse sig selv i elendighed:

Tag aldrig ansvar

Husk aldrig at tage ansvar, når tingene ikke lige går, som du ønsker det. Husk, det ikke er din skyld, at du ikke tjener nok, vejer for meget og har det elendigt. Hvis hele verden ikke var imod dig, og du ikke var forfulgt af uheld hele tiden, ville du være både lykkelig og milliardær nu.

Husk at overbevise dig selv om, at alle mennesker der tjener mange penge eller er lykkelige, er født med en guldske i røven, eller under en heldig stjerne. Alt dette kommer også til dig den dag, det kommer dumpende ned i skødet på dig – og sikkert imens du sidder og ser endnu en tv-serie.

Brok dig konstant

Brok dig konstant og højlydt over ting, som du ikke har indflydelse på. Alle de irriterende ting du ikke kan ændre. Et glimrende eksempel er vejret. Det lortevejr, der stort set aldrig er, som du ønsker det, vel? Og andre menneskers ’stupide’ handlinger. De fatter ikke en bjælde – de kan bare ikke se, hvordan det skal gøres ‘rigtigt’.

Husk samtidig at minde dig selv og andre om, at livet er meget værre og hårdere, end de går og tror. Og stik dem så en lang liste med eksempler på alt det, der er galt i verden. Repetér den ofte indtil den sidder helt fast, og til den kommer som autorespons på hvad som helst, du bliver spurgt om.

Peg fingre af andre

Lad være med at lytte til mennesker, der siger, du ikke kan bedømme en bog kun ud fra forsiden og bagsiden. Selvfølgelig kan man det! Sådan noget vås. Når man ikke har tid til at læse en bog, har man ligesom ikke andre valg. Peg og døm som om der ikke var en dag i morgen. Generalisér og hyl op om at hvis folk er overvægtige, så er det kun, fordi de spiser for meget. Hvis de ryger, er de bare bløde i bolden, og hvis de er uden arbejde, er de nogle dovne hunde. Sådan er det. Det ved du bedst. Slut!

Lev usundt

Helt alvorligt – et dagligt indtag af frisk frugt og grøntsager er for tabere. Tabere der er bange for at sluge en dobbelt cheeseburger med en stor bakke pommes frites til. Tabere der ganske sikkert heller ikke kan køre 10 shots ned lige efter hinanden lørdag aften og afslutte med en pizza på sengekanten, når natten er omme. Hvem har brug for det frelste sundhedspis? Ikke dig!

Hold dig for guds skyld til din junkplan og ignorer sundhedsfacisterne. Hvis du alligevel skulle gå hen og komme i form, så betyder det jo blot, at du skal blive ved med at vedligeholde den – og det kræver tid. Og hvem har det? Og hvis du har, så er det jo tid, som du i stedet kan bruge på at være online. Så det er jo reelt ikke en mulighed.

Brug mere tid på tv

Du tror måske, hvis du bruger fire timer om dagen på at se tv, så er det nok – men det er det ikke. Det er aldrig nok! Pres citronen lidt mere. Skru op til minimum seks timer dagligt. Giv efter. Synk ned i sofaen og lad ladheden omslutte dig – husk at se oplyste udsendelser som reality-tv og andet, hvor mennesker bliver ydmyget. Hvor der stræbes efter laveste fællesnævner, og hvor du kan føle dig overlegen over de fjolser på skærmen. Et godt råd er at undgå at se udsendelser, der kan udvide din horisont og gøre dig mere bevidst og oplyst om dig selv, din samtid, vores fælles historie og fremtid.

Lyt og lær aldrig af andres gode råd

Hvis du har en mening om noget, så hold dig til den. Altid. Du ved nemlig bedst! Seriøst. Du har brugt år på at finjustere dine overbevisninger, brugt tid og kræfter på at forstå, hvordan alting omkring dig hænger sammen. Læst fra Herodes til Pilatus om Universets hemmeligheder, og der er intet, som undslipper dit skarpe blik længere - så hold fast i din mening om alting til din død. Og hvis andre måtte vide noget, som de har brugt år på at destillere og udleve succesfuldt, så stol aldrig på det. Selvom det helt usandsynlige skulle ske, og du indser, at du tager fejl - så hold på dit, se selvsikker og cool ud og lad som om, du alligevel ved bedst, for det gør du jo uanset.

Spil lotto

Du ved, du aldrig vil tjene flere penge, end du gør nu, så det bedste du kan gøre, er at planlægge din fremtid ud fra, at du vinder den store gevinst i lotto. Hvis du normalt bruger 30 kroner om ugen på at spille, så øg det til 100 kroner – gerne endnu mere. En ekspert i økonomi ville sikkert råde dig til at lægge disse penge til side, så du 10 år senere står med en rimelig stor opsparing. Men hvad ved de egentlig om det, når det kommer til stykket?

Lad dig nøje på jobbet

Du skal aldrig lave en karriereplan. Få dig et job der betaler okay, og brug så hver eneste dag på at nøjes og ærgre dig over, at du ikke har det, der skal til for at gøre det, du drømmer om. Du skal ikke bekymre dig – for efter du har handlet ind, gjort rent, kørt til og fra arbejde, hentet børn, arbejdet over og alle de andre fede ting, man kan bruge livet på, så er der alligevel mere end fire-fem timer tilbage at fyre den af i. Hvis du altså har kræfter og energi i overskud. Men helt ærligt - hvem gider i øvrigt tælle timer? Det er snart weekend, så kan du gøre, hvad du vil og leve dit liv.

Du er chanceløs uden en uddannelse

Der er i verdenshistorien ingen, som nogensinde har fået succes med det, de ønskede sig uden først at have gjort det godt i skolen og gennemført en lang, lang uddannelse efterfølgende. Det er faktisk ‘ulovligt’ i de fleste lande at få succes, hvis ikke du har en lang uddannelse med i bagagen.

Sørg for at bruge din tid på en uddannelse, som dine nærmeste ønsker, du skal gennemføre, men som du ikke rigtig selv gider. Det er essentielt at have noget, der for en selv er meningsløst, at falde tilbage på… Ingen er blevet til noget nogensinde uden det. Jo længere, jo bedre.

Giv op

Når livet bliver lidt for hårdt, så giv op. At rejse dig og komme igennem hårde perioder, får dig til at vokse som menneske, og det skal du ikke nyde noget af. Så bare giv op og hæng ud foran computeren, indtil du glemmer det, og får det lidt bedre.

Gør en indsats

Der er sikkert mange andre gode råd til at leve livet så trist som muligt. Men dem gider jeg ikke remse op. Og de ti råd du lige har læst her – ud med dem! De er garantier for, at du aldrig vil rykke dig ud af stedet eller leve livet stærkt. Hverken fysisk eller mentalt.

Vi har så mange forhindringer og undskyldninger for ikke at ændre det, vi er utilfredse med, derfor er den mentale indsigt specielt vigtig, når det handler om at ændre sin livsstil.

Det, der gør min fremgangsmåde anderledes og der, hvor jeg adskiller mig fra en træner, som udelukkende fokuserer på de fysiske resultater, er, at jeg giver værktøjer, der kan forandre dine tanker og følelser samtidig med, at jeg konstant udfordrer og presser dig mentalt og fysisk og motiverer i en positiv retning. På den måde får du et stærkt udgangspunkt, så du kan skabe forandring. Ikke kun i træningslokalet men i dit liv.

For mig handler livsstilsændring som sagt om meget mere end bare kost og motion. Selve træningen er blot en vigtig del ud af mange værktøjer, som jeg bruger i forløbet med de mennesker, jeg hjælper med at skabe forandring.

Jeg kender som sagt det følelsesmæssige aspekt, der følger med, når man lever et liv, hvor man ikke er sund – hverken fysisk, mentalt eller følelsesmæssigt. Da jeg omskrev min egen historie og fandt vejen ud af mine dårlige vaner og tilbage til, hvem jeg egentlig synes, jeg virkelig er, fik jeg samtidig også interesse i at forstå og hjælpe andre mennesker i den samme retning mod et gladere, sundere og mere powerfuldt liv.

Jeg har selvsagt ikke det rigtige svar til alle mennesker. Nogle vil blive tiltrukket, og nogle vil blive frastødt. Min oprigtige interesse og passion er dog at bidrage med al den saft og kraft, viden, motivation og energi, jeg har i mig, til hvem det nu må give mening for.

Jeg plejer at sige, at man beskæftiger sig med det rigtige, hvis man ville gøre det samme gratis, hvis man havde mulighed for det. Det kan jeg sige ærligt.

Min overbevisning er, at for at hjælpe andre mennesker, bliver man først og fremmest nødt til at hjælpe sig selv først. Med andre ord: Dels få styr på sig selv og sit eget liv og dels at blive ved med at udvikle sig selv.

Hvis ikke man selv gør en helhjertet indsats for at bevæge sig tættere på en sund balance i både krop, sind og hjerte, så bliver det svært at undgå at projicere sine egne følelser, behov og overbevisninger ind i andre mennesker. Og dermed bliver det også svært at hjælpe dem med at flytte sig selv fra A til B.

Derfor er jeg selv i konstant søgen efter at uddanne mig og forsøge at blive klogere på mig selv – med det formål at udleve det mest powerfulde og mest indholdsrige liv, som det er muligt for mig. Og ikke mindst være så godt forberedt som overhovedet muligt i forhold til at give det videre til andre mennesker.

Der kommer nemlig ikke nogen og redder os. Vi bliver nødt til at tage ansvar for vores liv og redde os selv.

Livs(s)nyder

‘Jeg spiser god mad, drikker vin og ryger også cigaretter, fordi jeg er sådan en livsnyder, og vi lever også kun en gang.’

Hold nu kæft, hvor har jeg hørt den mange gange – også fra min egen mund, dengang jeg var knap så villig til at se virkeligheden i øjnene, som jeg er i dag. Så: Been there, done that, got the God damn T-shirt!

Det er korrekt, at livsnydelse for den enkelte er fuldstændig individuelt. Men en ting er helt sikkert det er, at livsnydelse ikke handler om at spise for meget, indtage meget alkohol, ryge, gå i seng midt om natten i tide og utide og være inaktiv.

Jeg vil kalde det livs-snyder i stedet. Tankegangen om, at man skal leve ’stærkt’, om så det betyder, at man dør ung.

Jeg er ret sikker på, at når de der om ti eller tyve år nede ad den vej mærker konsekvensen af de ret forfærdelige sygdomme, der kommer snigende, ikke synes, at det har en kæft med livsnydelse at gøre!

Jeg er også sikker på, at mange til den tid vil fortryde, at de var ’livsnydere’. Jeg kan selvfølgelig ikke vide det, men oddsene er desværre store for, at det er sådan det falder ud.

Jeg foretrækker at være livsnyder i stedet for livs-snyder? Og håber, at du gør det samme, for jeg er sikker på, at der er mange, der rigtigt gerne vil have, at du bliver her så længe som muligt, og ikke mindst er sund og rask, imens du er her.

Selvfølgelig har vi alle sammen i en periode levet ’det vilde liv’, hvilket har været med til at forme os og givet os det, der kaldes livserfaring. Det er netop med til at føre os i en klogere og mere styrket retning senere hen, og det giver os ofte en øjnenåbner for, hvad sund livsnydelse handler om. Hvis vi altså vælger at gribe chancen.

Livsnydelse for mig er, når jeg udlever den udgave af mig selv, som er mest powerfuld, energifyldt, fysisk stærk, oser af saft og kraft, og dermed også har overskud til at dele ud til andre mennesker. Hvad er det for dig?

“Life begins at the end of your comfort zone!”

- Neale Donald Walsch

Farvel komfortzone!

Det første skridt til en sundere livsstil og et godt helbred er simpelt: Træd ud af din komfortzone! ’Hvad er der med al den snak om den komfortzone?’, tænker du måske. Der er som sådan ikke noget galt med vores komfortzone. Der er tidspunkter, hvor vi skal presse os selv for at komme ud af den, og så er der tidspunkter, hvor vi bare skal hvile os og være komfortable. Hvis vi stoler på os selv, ved vi, hvornår det er tid til at handle og tid til at hvile.

Der, hvor ordet komfortzone bliver et problem, er, når vi bliver fastlåst i den. Når vi holder os tilbage og gemmer os i vores komfortzone, siger vi på mange måder nej til store dele af livet.

Når jeg taler om, at udvikling og nøglen til permanent forandring starter, når du bevæger dig derud, hvor det ikke føles sådan rigtig rart og behageligt i begyndelsen, er det altså ikke kun den fysiske udfoldelse, jeg henviser til.

Dem, der har arbejdet sammen med mig, og som jeg har rusket godt og grundigt igennem og udfordret, ved hvad jeg taler om, når jeg siger at forandring handler lige så meget om den mentale og følelsesmæssige del, som den fysiske.

For at ændre vores nuværende tilstand er første skridt at tage action med kroppen og begynde at bruge den. Intet, der skal forandres, kan skabes via tankens kraft alene. Vi bliver nødt til at løsrive vores krop og begynde at hive os fysisk ud af den tilstand, som før har begrænset os.

Du er, hvad du tænker

Den mentale del er meget hårdere at arbejde med end den fysiske, når det kommer til at bryde ud af komfortzonen. Fordi de dårlige vaner vi har opbygget gennem mange år, ja måske et helt liv, kræver overvindelse at bryde, da de er så fastgroede, at vi selv tror, at der ikke findes en anden virkelighed for os.

For at bryde et så indgroet mønster, kræver det ofte en ordentlig ’knytnæve lige i fjæset’ som et wake up call om, at det er nødvendigt at komme videre.

Men de fleste bliver bange eller utrygge, når de skal prøve noget nyt, og kryber tilbage, hvor der er trygt og godt. Vi er styret af vores frygt, som ikke ved, hvad der er på den anden side, og derfor fastlåser den os der, hvor vi er komfortable.

Sandheden er, at det bare ikke er der, vi får det, vi går og ønsker os. For at få noget, som vi ikke har haft før, bliver vi nødt til at gøre noget, som vi ikke har gjort før.

Når du er bevidst om og har erkendt, at du sidder fast i din komfortzone, har du taget et stort skridt. Bevidsthed er power. Næste skridt er at handle.

3 Vigtige trin

Action

Det er absolut ikke for alle at blive sund, stram og stærk, og komme til at se bedre ud og føle sig bedre tilpas i sin krop. Det er for mennesker, der er villige til at tage det næste skridt og gøre noget ved det. Som vil tage action. NU!

Heldigvis er det muligt for alle at tage den beslutning og tage dette skridt. Gør det.

Jo du kan

Du kan for eksempel begynde allerede nu med at gå dine køkkenskabe igennem og smide alt det junk, der ligger i dem, ud.

Ud med franskbrødet! Ud med alt, der hedder slik, sukker og chips, som i sidste ende kun bidrager til, at du bliver en slatten spaghetti, og som samtidig styrtdykker dit humør.

Gå ned og køb masser af grøntsager, fyld på med frugt og fuldkorn, magre mælkeprodukter og godt med kød, fisk og fjerkræ.

Skriv så ned i en periode på 14 dage, hvad du spiser, hvor meget af det og hvornår på dagen, du spiser det. Det går op for de fleste mennesker – de ser for alvor hullerne og ikke mindst mængden af kosten – når de skriver det ned. Det bliver lige pludselig helt tydeligt, hvad der ryger indenbords.

Hvis du gider at bruge den (korte) tid på at gøre det, jeg anbefaler, er du faktisk allerede i gang med at flytte dig i den retning, du ønsker.

Hvorfor?

Fordi du handlede på det. Du blev ikke bare siddende og tænkte på det, eller ønskede, det skulle ske, eller drømte om nogen lige kom forbi og fiksede det for dig.

Hvis du har fejlet før, når du har skullet lave nogle ting om i dit liv, har du måske banket dig selv i hovedet med det igen og igen. Men ikke denne gang. Slut. I dag er en ny dag, og det er tid til at efterlade fortiden bag dig og leve nu og her, og i ånd med hvem du virkelig er og vil være.

Jo du kan!

Brug hovedet

Nogle mennesker er mest naturligt programmeret til at se i billeder, kunst, musik og andre ting, der har med kreativitet at gøre.

Andre mennesker igen er mest naturligt programmeret til at læse, skrive, tale og foretage sig alt det, der har med logistik at gøre.

Uanset hvem vi er, er vi alle styret mest af vores underbevidste hjerne, også kaldet den primitive hjerne, som fungerer mest på samme måde som dyrs hjerner. Det er den mest powerfulde del af vores hjerne.

Den underbevidste hjerne tænker ikke. Den reagerer, kæmper, flygter eller stivner. Den bestemmer også, hvordan vi relaterer til andre i en given situation, og derfor spiller den en stor rolle i forhold til, om du vil få succes eller fiasko i livet – med kærligheden, din sundhed, økonomi osv.

Du kan faktisk træne dig selv i at kontrollere din underbevidsthed. Det kan være, når du bliver vred, at du kan kontrollere din vrede, eller hvis du er bange, kan du lære at konfrontere og overvinde din frygt, som lever aldeles velfungerende i netop vores underbevidsthed. Og som i de fleste situationer holder os tilbage.

Det er et bevidst valg at ændre sin adfærd og absolut ikke et nemt et af slagsen! Det hårdeste er at beslutte sig for det, og derefter begynde at handle på den proces, der er nødvendig for at ændre sin tankegang – tankegangen om at vælge det sundeste og mest powerfulde liv.

Du kan begynde at øge din bevidsthed indenfor det område du vil ændre, og begynde at uddanne dig selv indenfor det felt gennem bøger, seminarer, kurser, mentorer, trænere, osv.

Når du begynder at gøre en specifik indsats for at ændre det, vil du finde og støde på mennesker, der kan hjælpe dig med at ændre dit mindset. Og når du ændrer dit mindset, vil det blive nemmere og nemmere at kontrollere din underbevidsthed og dermed overvinde din frygt, som ofte før i tiden har holdt dig tilbage for at opnå, hvad du inderst inde ønsker dig.

Husk:

Positiv tænkning er powerfuld

Positiv tænkning åbner døre, der ellers ville forblive lukket

Positiv tænkning bringer dig succes

Fokuser

På grund af den måde din underbevidsthed arbejder, er det ekstremt vigtigt for dig at du fokuserer alle dine tanker på det, du vil opnå, og ikke hvad du ønsker at undgå. Dette er en vigtig forskel. Hvis jeg beder dig om at lukke øjnene og siger til dig, at du ikke må tænke på elefanter, så lover jeg dig, at du vil se elefanter overalt.

Du vil altid tænke på noget. Kun de døde har ingen tanker. Du vil altid gå i retning af, hvad du tænker mest på, uanset om det er positivt eller negativt.

De fleste af os har rigtig gode hensigter, men vores underbevidsthed arbejder mod os selv ved at fokusere på, hvad det er, vi ikke ønsker os. Og vi ved, at jo mere vi dvæler ved, hvad vi ikke ønsker os, jo mere får vi af det, sådan er det bare.

Hele dagen går du og har en mental samtale med dig selv. Psykologer vurderer, at vi tænker op til 60.000 tanker om dagen, og at 98 procent af disse tanker er de samme, som vi havde i går (gisp) – de fleste af dem negative (skræmmende). På et år bliver det til næsten 22 millioner tanker (wauw).

Heldigvis er der én ting i livet, du altid har 100 procent total kontrol over, og det er faktisk dine tanker.

Hvis du ønsker at få succes med at tabe dig eller andre forandringer i dit liv, skal du øve dig på at kommunikere med dig selv. Du skal tage ansvaret for, hvad du siger til dig selv og bogstaveligt forberede din hjerne på succes. Hvis du har mange negative tanker i dit sind, kan dette i første omgang være en udfordring, da det vil tage lidt tid at omstille dine tanker.

Det første skridt er at blive bevidst om, hvad du tænker. Så når du begynder at observere at du tænker negativt, så erstat det med en positiv tanke i stedet. Du kan for eksempel erstatte alle dine ’Jeg burde’ med ’jeg gør det’. Og fuldstændig slette ’Jeg kan ikke’ fra dit ordforråd. Efter et stykke tid skifter dit sind retning og de negative tanker kommer mindre og mindre frem.

Når du for eksempel har spurgt dig selv om, hvorfor du skal begynde at dyrke motion, har du måske hørt dig selv sige ’Jeg ønsker at tabe mig’ eller ’Jeg ønsker at få flere muskler’.

Det er også en fin start, men det er ikke nok – det er alt for generelt. Specifikke mål har en mere kraftfuld virkning på din underbevidsthed end generelle mål.

Vær derfor specifik – helt ned til mindste detalje.

Præcis hvor mange kilo vil du tabe? Hvornår ønsker du at være i mål? Hvor meget kropsfedt ønsker du at tabe? Hvor meget vil du veje? Hvilken tøjstørrelse vil du gerne kunne bruge? Og skriv det så ned, hvor det er synligt for dit øje!

Drop undskyldningerne

Det er det nemmeste i verden at finde på undskyldninger for ikke at lette røven og spise sundt det meste af tiden. Jeg støder ofte på dem, og måske genkender du dem fra en, du kender (selvfølgelig ikke fra dig selv): ’Jeg har ikke tiden til det’, ’Jeg har ikke overskud’, ’Jeg har et lavt stofskifte’, ’Det ligger til familien at være overvægtig’, ’Jeg har store knogler’, ‘Mine gener gør, at jeg aldrig kan blive helt slank’ – udfyld selv resten.

Hvis du ofte bruger (dårlige) undskyldninger, er der kun en, du lyver for og gør ondt, og det er dig selv. Det eneste, det medfører, er, at du aldrig kommer til at opnå, det du virkelig ønsker dig i dit liv.

Undskyldninger er et fællestegn for, at vi mennesker bliver dovne. De bliver flittigt brugt af mennesker der mener, de gerne vil opnå noget for eksempel et vægttab, men som ikke er villige til at lægge de kræfter i, der skal til.

Problemet er, at vi ofte overbeviser alle folk omkring os om, at vi vil gøre hvad som helst for at opnå de resultater, vi nu ønsker os. Men i sidste ende sker der så intet, eller meget lidt. Så i stedet for at stoppe med at bekymre os, bekymrer vi os nu endnu mere, da vi nu også skal finde en vej ud af de løfter, vi ikke kan levere.

Vi bliver vi nødt til at stoppe med at finde på undskyldninger. Vi bliver nødt til at acceptere, at vi selv er i kontrol med vores handlinger. Alt, hvad vi gør og ikke gør, vil enten bringe os et skridt nærmere vores mål eller et skridt længere væk.

Vi bliver nødt til at se i øjnene, hvor vi er nu og ikke mindst hvorfor. Hvis du vejer for meget, er det, fordi der er noget, der er gået den forkerte vej i en længere periode, ja måske det meste af dit liv. For at ændre tingene og få det til at gå i den modsatte retning, er der ingen vej udenom end at kigge indad for at finde svaret. Svaret er ikke, at det skyldes dine gener eller hvad der nu ellers måtte være af undskyldninger. Du skal længere ind. Du skal helt ind i sindet.

Så næste gang du prøver at retfærdiggøre, at du tager et stykke kage igen-igen eller springer en træningstime over, så stop lige op og lyt til, hvad det er, du siger til dig selv. Tænk lige over, hvordan det ville lyde, hvis du hørte en anden sige det højt. Jeg er sikker på, du så ville tænke: Det der, det lyder kun som en dårlig undskyldning.

Det samme med tanken ’Jeg fortjener det’, som ofte indgår i en kontekst, hvor mad indgår. Vi tænker det, men siger det sjældent højt, for vi kan godt høre, hvordan det lyder: ’Fordi jeg fortjener det’.

Hold nu kæft hvor er det langt ude! Som om vi giver os selv et skulderklap, når det eneste der sker, er, at vi bullshitter os selv.

Det eneste, vi virkelig fortjener, er at behandle os selv godt ved at starte med at være ærlige og sunde overfor os selv.

Hver gang du fremover hører en undskyldning i dit hoved, så stop lige op og beslut dig for at vende pladen en gang, da der er stor sandsynlighed for, at den der kører nu, har bragt dig der, hvor du er i dag.

Tag magten og kontrollen over dit liv og beslut dig så for at afspille den, der hedder ’Jeg kan gøre det!’ Jeg lover dig for, at du ikke kun vil få resultater, men hele din livskvalitet vil blive forbedret.

Du har al den styrke, du skal bruge inden i dig selv til at opnå, hvad du ønsker dig.

Find den!

Jo du har tid

Jeg møder ofte mennesker, som siger de ikke har tid til for eksempel at træne. Det gør mig virkelig træt. Først og fremmest fordi de snyder sig selv ved at lave en overbevisning, som fastholder dem i netop ikke at komme videre. At sige man ikke har tid til at motionere og bruge sin krop, er det samme som at sige: ’Jeg er fuldstændighed ligeglad med mit helbred. Jeg betyder ikke særlig meget og derfor sætter jeg mig selv i sidste række.’

Vi har alle sammen 168 timer om ugen. Vi har også alle sammen travlt. Men alligevel kommer nogle mennesker i form, og nogle mennesker gør ikke. Hvorfor? Er det tilfældigt? Nej.

Folk, der får succes med at være slanke, stærke, være i god form og bliver ved med at være det, har gjort sundhed og motion til en prioritet og vane i deres liv. De laver tid til det, selv hvis det betyder, at vækkeuret skal sættes en time tidligere hver dag, eller de skal opgive en times tv om aftenen. I denne kontekst bruger disse mennesker hver eneste time klogt i stedet for at spilde den på meningsløse aktiviteter.

De hårde facts er også, at vi altid finder tid til det, der er vigtigst for os. Hvis det er vigtigt for dig at tilbringe to timer på cafe hver anden aften, så sætter du tid af til det. Hvis det er vigtig for dig at se en tv-udsendelse hver aften, så laver du tid til det. Hvis det er vigtigt for dig at læse en bog om ugen, så får du tid til det. Hvis det er vigtig at være sammen med din kæreste, laver du tid til det. Og hvis dit helbred, dit ydre og indre er vigtigt for dig, så finder du tid til at passe og pleje det.

Du kan dog, hvis du er ærlig overfor dig selv sige: ’Motion er ikke så vigtigt for mig’, ’Jeg er ikke motiveret til det lige nu’ eller ’Jeg vælger ikke at bruge så meget tid på min sundhed’, men du kan ikke bruge sætningen ’Jeg har ikke tid’, fordi den grund holder ikke.

“The only thing standing between you and your goal is the bullshit story you keep telling yourself as to why you can’t achieve it”

- Jordan Belfort

Jeg har ikke selv børn af kød og blod, men hver anden uge de sidste 6,5 år har jeg på lige fod med min kæreste Thomas taget mig af min elskede bonussøn Oliver på 10 år. Derfor ved jeg, at det kræver planlægning og samarbejde, hvis vores træningsliv ikke skal gå i stå i de uger, vi har Oliver, hvilket jo ikke ville være holdbart for en sund livsstil.

Det er en del nemmere nu, hvor vi begge er selvstændige, men tidligere da vi var ansat i en virksomhed, var det en anden sag.

Ja ja, tænker du, men det er jo bare et barn hver anden uge. Ja det er det, og derfor er det heller ikke nogen større udfordring. Derfor vil jeg overlade ordet til Louise og Camilla.

Camilla arbejder på fuld tid og har tre mindre børn. I al hemmelighed trænede hun sig op til sit tredje marathon og gennemførte det. Ikke for at imponere andre, eller for at det skulle være en overraskelse for andre lige før start, men for at bevise overfor sig selv, at selv om hun nu var blevet (meget) mor til tre, kunne hun stadig finde tid til at prioritere sig selv.

Det er jo sådan, at hvis vi ikke sætter os selv først, får vi svært ved at være noget optimalt for andre og risikerer at køre os selv i sænk og ud på et sidespor.

Camillas historie

“Jeg træner, fordi det giver mentalt og fysisk overskud og velvære, når jeg er sammen med børnene, min mand og på arbejdet.

Jeg vil ikke lade stå til og tro på, at kroppen skal gå i forfald, fordi jeg har båret og født tre børn og bliver ældre. Jeg ved, hvor stor indflydelse motion har på kroppens forskellige indre systemer. Det kan holde sygdom på afstand og måske er der ligefrem et længere liv i udsigt. Jeg har mødt mange mennesker som sygeplejerske, hvor jeg tænker: ’Nej, sådan skal jeg ikke ende.’

I forhold til motion kræver det, at jeg får min søvn, ellers mister motionen i sidste ende sin værdi, da det ellers kan stresse mig og give den omvendte effekt. I sådanne perioder, som kan vare en til to uger, er det vigtigt for mig at give slip på den planlagte motion uden dårlig samvittighed, så jeg kommer i søvnbalance igen. Så forsøger jeg i stedet, at tage cyklen og gå ture med børnene, så jeg ikke går helt i stå. På den måde kan jeg alligevel holde den positive selvopfattelse kørende.”

Bonus:

Jeg bliver gladere – Jeg tænker mere positivt – Jeg taler pænere til mig selv – Jeg tror mere på mig selv – Jeg er et godt forbillede for børnene – Jeg spiser sundere – Jeg har et frirum, hvor tankerne kan få frit løb uden forstyrrelser – Det er sjovere at købe tøj, fordi det sidder godt – Jeg føler mig mere tiltrækkende i parforholdet – Jeg føler mig friere, til at gøre hvad jeg vil – Det giver mig identitet.

– Camilla Gangsted Knudsen, 35 år

Louises historie

Louise er mor til to små piger. Hun har fuldtidsarbejde, men finder også tid til at styrke sig selv og sin krop – blandt andet har hun løbet to maratonløb.

Læs og lad dig inspirere:

“Herhjemme bliver sporten prioriteret ret højt, også selv om der nu er to børn. Det velvære og overskud som motionen giver mig er uvurderligt i forhold til, hvordan jeg føler for mig selv.

I de dage hvor det måske er svært at få til at hænge sammen, daler overskuddet også lige så stille, og selvkritikken hagler ned over mig. Dermed er overskuddet for børn og resten af familien bestemt ikke det samme, som når jeg bare får passet min træning.

Det behøver ikke at være flere timer ad gangen, men bare det at jeg så lige kan tage en halv times hjemmestyrke eller en halv times løbetur, hvis tiden er knap, er lige med til, at jeg så kan slappe af og bare være til stede.

Jeg prøver at få det passet lidt ind sådan, at jeg selvfølgelig ikke skal ud ad døren fem gange om ugen, efter vi er komme hjem fra børnehave og arbejde. Så i stedet træner jeg to gange om ugen tidligt om morgenen, og så får jeg passet løbet ind. Det kan være i weekenden, eller efter pigernes sengetid.

Men jeg løber også om eftermiddagen, for i det store billede kan det godt være, at jeg prioriterer mig selv højt ved at ville træne/løbe så mange gange om ugen, men samtidig er jeg sikker på, at hvis mor og far er glade, smitter det af på pigerne – også selvom det nogle dage er lidt ind og så ud ad døren igen.

Kogt ned: Jeg får det bare så meget bedre af at træne – inde i mit hoved. Og det gør mig bare gladere, også som mor. Derfor er det supervigtigt for mig at prioritere højt.“

Louise Larsen, 32 år

Har du rÅd til at lade VÆre?

Jeg hører ofte sætninger som: ’Det er dyrt at være medlem af et fitnesscenter’, ’Jeg har ikke råd til at købe alt det udstyr’ eller ’Jeg vil så gerne have en personlig træner, men har ikke råd til det’.

Hvis du tænker sådan, så kigger du måske ikke ordentlig efter?

Tænk engang, hvad man kunne spare bare ved at skære to café latte væk om dagen. Eller udelade alkohol i en periode eller springe en rejse over. Eller droppe at købe en designertaske eller et par nye jeans – som endda vil vække mere glæde efter, du har investeret i din nye krop. Det handler oftest i mange tilfælde om (om)prioritering, hvis vi vil det nok vel at mærke.

Der er også den mulighed, at du tænker, du er for gammel, for fed eller for usund, og at det derfor aldrig ville kunne fungere for dig med en aktiv og sund livsstil.

Lines historie

Jeg har trænet mange mennesker gennem tiden. Et af dem er Line, som har kæmpet med overvægt, frygt, sorg og meget andet. Ydermere er hendes økonomi ret stram, så hun har op til flere undskyldninger for ikke at bruge tid, kræfter og penge på at træne, men hun valgte alligevel at kæmpe for forandring.

Her er hendes personlige historie:

“For 10 år siden var min krop perfekt i mine egne øjne. Jeg vejede under tres kilo og der var ingenting, jeg burde gøre noget ved. Det kan jeg sige nu, for jeg mindes, at jeg for ti år siden stillede mig på vægten og blev vild af glæde over at veje under tres kilo.

Jeg havde fået mit første barn to år forinden, havde ikke taget nævneværdigt på med ham, så kiloene var hurtigt væk. Jeg husker, at jeg der på vægten, tænkte ’Et eller to kilo mere, så er jeg tilfreds.’ Her ti år senere har jeg fået yderligere to børn, hvoraf vi meget tragisk mister vores ene søn til hjernecancer.

De to sidste graviditeter tog jeg over tredive kilo på begge gange. Jeg stoppede i hvert fald med at veje mig, da nålen viste mere end tredive kilos overvægt. Jeg var faretruende tæt på hundrede kilo!

Min største forhindring for at få trænet eller spise sundt, har klart været min undskyldning om, at der ikke var nok tid, eller jeg var for træt. Cecilie, min datter, har aldrig været et sovebarn, hverken om dagen eller om natten, så de første år med hende var jeg kronisk træt.

Jeg fik et lidt uheldigt kejsersnit med hende, så jeg var fysisk handicappet i lang tid efter. Det betød, at de tredive kilo jeg bar ekstra rundt på fra graviditeten plus de sidste fra forrige graviditet, sad virkelig godt fast. Så da jeg gik rundt som en zombie, skulle maden også bare være nem at lave. Gerne helt enkelt som noget med pasta og ketchup, bacon eller kylling. Salat og grove grøntsager var der også plus en æske flødeboller eller lakrids om aftenen. Men det værste for mig var, at der ingen stopklods var for, hvornår jeg var mæt. Det kan jeg stadig slås med.

Jeg har været på samtlige slankekure, også slankepiller fra nettet. Har hurtigt givet op med dem, for hvis jeg ikke var træt i forvejen, så blev jeg det, og mit humør blev bestemt ikke gavnet. Jeg tabte mig engang ganske pænt på nupo, men kiloene kom tilbage.

Jeg havde fulgt Krisztina længe på Facebook, blevet enormt inspireret af hende og var meget ydmyg overfor hendes ’coolness’. Der er ingen indpakning. Ting blev sagt så rigtigt, at det nogle gange måtte læses med den ene hånd for øjet – sandheden ramte som en hammer! Jeg fik ofte følelsen af, at hendes skriverier var direkte til mig.

Det tog mig lang tid, før jeg turde tage kontakt. Jeg var egentlig parat til at bruge penge på det, men jeg var ikke mentalt klar.

Jeg tog med på bootcamp i januar 2012. Jeg fik spinket og sparet – alle gaver til fødselsdag og jul var cool cash, for jeg skulle bare på bootcamp – Hell yeah!

Jeg havde megamange sommerfugle i maven ved første møde, og det var voldhårdt at træne, men jeg gjorde det. Jeg fulgte program og træning punktligt. Jeg fik rettet min kost op på grund af den rigtig gode vejledning, uden at der kom en kostplan ud af det.

Jeg er en fortsætter, og ville ønske, at jeg havde økonomisk frirum til at kunne have forløb med Krisztina hele året, for jeg er slet ikke klar til at være på egen hånd. Men hun har heldigvis indtaget min hjerne, så når jeg forsøger at finde en rigtig god undskyldning for at lade være, så kommer hun frem og sparker dovenheden i solar plexus og siger: ’Jo, du kan – af sted.’

Mit nye overskud, min energi og min krop får mig til at blive ved. Faktisk bruger jeg ’jo du kan’- teknikken i mange situationer – også i mit job, og det har rent faktisk lønnet sig. Jeg var til min årlige samtale med min chef, som var så stolt af mig, og kunne mærke en meget stor forandring hos mig – jeg havde fået lidt bredere skuldre og turde tage flere chancer, end han før have oplevet med mig. Det er selvfølgelig en kombination af mange ting, men ’jo du kan’-mentaliteten har bestemt også haft sin indflydelse.

Det har ændret mit liv, livsstil, mig i en sådan grad, at jeg ikke længere er bange for at kigge indad.

Der har været, og er stadig, en masse ’skrald’ i mig. Jeg har gået med en kæmpe sorg pakket ind inde i mig selv. Jeg har altid været den der overskudsagtige person, som kunne klare alt for alle, og det hjalp mig til ikke at stoppe op og kigge indad.

Sådan er det ikke længere. Jeg spiser ikke længere flødeboller, fordi det er synd for mig. Jeg spiser ikke længere skraldemad, fordi det er det nemmeste, og jeg stopper ofte op for at mærke mig selv.

Jeg er på vej til at blive bedre til at bede om hjælp, især hvis jeg har mine sorgperioder. Jeg køber ikke længere sko og tøj bare for at trøste mig selv. Næ, jeg løber hellere 500 meter længere end sidst, fordi glæden ved at lykkes med det, er endnu større end at sætte et par nye sko på hylden.

Jeg kan mærke, at mit tøj sidder anderledes. Jeg kan se fine lange muskler, især på armene. Jeg havde endda et par meget lækre jeans, som jeg måtte kassere, simpelthen fordi min bagdel er blevet løftet.

Men den mentale oprydning, som er i gang, er mindst lige så fantastisk som at have tabt sig. Og for fremtiden har jeg kun et ønske på mine ønskesedler: Penge, som jeg kan bruge på træningsforløb.”

Line Galsgaard Olsen, 35 år

“If you think you can or think you can’t, you’re right!”

- Henry Ford

Kan du eller kan du ikke?

Citatet på modsatte side er Henry Fords. Det han siger, er, at du kan, hvad du vil – uanset hvad du sætter dig for. Du skal bare beslutte dig for at gøre det! Men uanset hvor meget vi ønsker noget eller gerne vil have noget til at ske, så kommer vi ingen vegne uden også at handle på det. Ikke kun tænke på det, men tage det ene ben foran det andet og af sted.

Handling – Action – Gør det!

Det er ikke nok bare at tænke på det, meditere over det, chante over det eller forsøge at skabe en mental forbindelse til universet, der skal manifestere det for dig. Alt dette er fine praksisser, men jeg er ked af at sige det: Der findes ingen hokus pokus, hvor vi kan få ting alene ved tankens kraft. Vores tanker har den vildeste power – ingen tvivl om det – men hvis ikke de får opbakning fra din handlekraft, så kan det ikke bruges til en fløjtende fis andet end at spilde din tid og bedrage dig selv.

Og hvis du har taget beslutningen om, at du ikke kan gennemføre det, der skal til, så har du givet op. Så simpelt er det. Det kan jo være fint at give op, men hvis du stadig ønsker dig resultater, er du på vildspor.

Du kan dog til enhver tid ombestemme dig. I stedet for at vente tre måneder på at tale dig selv varm, kan du rent faktisk begynde, ja, allerede i dag med at melde dig ind i et træningscenter og endda tilmelde dig den første holdtime, booke en personlig træningstime eller starte med bare at løbe dig varm.

Sluk så det tv

Den gennemsnitlige dansker ser tre timers tv om dagen. Dette svarer til halvanden måneds tv-kiggeri 24 timer i døgnet uden søvn om året.

Vores tv-vaner er steget med 27 procent siden 2007, så det går kun en vej og det er op ad bakke.

Alligevel bruger vi ofte undskyldningen ’Jeg har ikke tid til at træne’.

Tænk seriøst over, hvor meget tid du ville få frigivet, og hvilke evner du kunne opbygge, hvis det eneste du gjorde, var at slukke for tv’et.

Struktur

Om man driver en virksomhed, sit familieliv eller man driver sig selv, så er struktur en stor, medvirkende faktor til, at man i sidste ende får succes. Ingen struktur er lig med ingen retning og dermed heller ikke de store resultater.

I forhold til vores sunde livsstil og træning betyder det, at vi skal have struktur ind i vores hverdag.

Det kan for eksempel være at vide, at vi skal spise fem gange om dagen og være forberedt på det, inden dagen starter, så der er købt ind.